stanford-oval/wikipedia huggingface dataset:
הלוואת סאבפריים
היסטוריה > בישראל

הבנקים באופן מסורתי העניקו אשראי ללקוחות אשר מנהלים חשבון בנק ודירוג האשראי שלהם אינו נמוך, זאת על סמך היכרות רבת שנים עם הלקוחות כאשר הבנקים נמנעים מלספק הלוואות ללקוחות אשר מנהלים חשבון בבנק אחר. כפועל יוצא מכך לקוחות אשר מנהלים חשבון בבנק מסוים, היו "שבויים" על ידי הבנק שלהם בכל הנוגע למתן אשראי והלוואות ובכפוף לריבית הנהוגה בבנק.
בשנת 2019 בנק ישראל הקים את מערכת נתוני אשראי אשר מרכזת את כל המידע הפיננסי המהותי על התושבים בישראל. כתוצאה מכך, כיום, לקוחות אשר מנהלים חשבון בבנק מסוים יכולים לפנות לשאר הבנקים בבקשת הלוואה, והבנק אליו הם פונים יכול בבדיקה מהירה לקבל מידע מלא על מצבם הפיננסי וכתוצאה מכך לקבוע את הסיכון במתן האשראי אשר ממנו נגזר גובה הריבית בהלוואה.
בשנים האחרונות נכנסו שחקנים חדשים למערכת הפיננסית בישראל אשר מתמחים במתן אשראי צרכני ללקוחות בעלי דירוג אשראי נמוך, לרוב בריבית גבוהה באופן משמעותי מהריבית המקובלת בגופים הבנקאיים המסורתיים. בין היתר, חברות כמו מימון ישיר, ישראכרט, ואפילו בנק ירושלים. המשותף לכל השחקנים הוא העובדה שהם מעניקים אשראי ללקוחות אשר מנהלים חשבון בגוף פיננסי אחר ובכל זאת פונים לגופים חוץ בנקאיים בבקשה למתן הלוואה.
סוגי הלוואות סאבפריים

מה שמגדיר הלוואת סאבפריים הוא מעמדו של הלווה, ולא סוג ההלוואה. הלוואת סאבפריים יכולה להינתן באופנים שונים: משכנתת סאבפריים, הלוואת סאבפריים לרכישת כלי רכב, כרטיס אשראי סאבפריים, ועוד.
סוגי הלוואות סאבפריים > משכנתאות סאבפריים

משכנתאות הן הלוואות לטווח ארוך המיועדות בדרך-כלל לרכישה או שדרוג של נכס דלא ניידי (בתים ודירות). משכנתאות סאבפריים, הן משכנתאות הניתנות ללווים עם דירוג אשראי נמוך. כמו הלוואות סאבפריים אחרות, הן ניתנות בריבית גבוהה במיוחד ובתנאים מגבילים אחרים.
בשנות ה-2000 חל גידול עצום בשוק משכנתאות הסאב-פריים בארצות הברית. בשנים 2004–2006, כ-21% מהמשכתנאות החדשות היו משכנתאות סאבפריים; לעומת 9% בלבד בשנת 1996. בשנת 2006 שווי משכנתאות הסאבפריים בארצות הברית היה 600 מיליארד דולר.
בדרך כלל, משכנתה מוחזרת למלווה בהחזרים תקופתיים (לרוב, חודשיים) לאורך שנים רבות. במשכנתאות סאבפריים, כמו במשכנתאות אחרות, ישנן שיטות שונות של החזר ההלוואה: בתשלומים קבועים, בתשלומים גדולים בהתחלה וקטנים לקראת הסוף, בתשלומים משתנים לפי יכולת הלווה, וכו'. כמו כן, ההלוואה עשויה להיות צמודה למדד מסוים, כמו הליבור.
מרבית לווי הסאבפריים בחרו בשיטה, שבה בשנים הראשונות התשלומים קבועים, ולאחר זמן קצר התשלומים הופכים להיות גבוהים יותר, וכן משתנים ותלויים במדד מסוים. שיטה נפוצה נקראת 2-28: בשנתיים הראשונות התשלומים נמוכים, ואחרי כן הם עולים והופכים להיות תלויי מדד לשאר חיי ההלוואה, 28 שנים.
בשנת 2006 שוק משכנתאות הסאבפריים החל לסבול מקשיים (ראו להלן).
סוגי הלוואות סאבפריים > כרטיסי אשראי סאבפריים

בארצות הברית, שבה הבנקים אינם מאפשרים משיכת יתר ("אוברדראפט"), רבים משתמשים בכרטיסי אשראי כדי ללוות כסף לזמן קצר. אנשים בעלי דירוג אשראי נמוך אינם זכאים לכרטיסי אשראי רגילים (כרטיסי אשראי "פריים"), כפי שאינם זכאים להלוואות אחרות. החל משנות ה-90, חברות כרטיסי אשראי החלו להציע כרטיסי אשראי סאבפריים ללווים בעלי דירוג אשראי נמוך או היסטוריה של אי-פירעון הלוואות. שיעורי הריבית בכרטיסים האלה גבוהים מאוד, עד כדי 30% ויותר. בנוסף, לכרטיסים אלה עלויות ומגבלות נוספות - כמו תשלומים שנתיים וקנסות גבוהים על חריגה ממסגרת האשראי ואיחור בתשלומים. בשנת 2002, כאשר הצמיחה בארצות הברית האטה, שיעור פירעון ההלוואות של כרטיסי אשראי סאבפריים ירד באופן משמעותי, ורבות מחברות כרטיסי האשראי נאלצו לצמצם או לוותר על פעילות זו.
הוויכוח על הלוואות סאבפריים

התומכים בהלוואות סאבפריים בארצות הברית מדגישים את תפקידן בהרחבת הזדמנויות האשראי לצרכנים, שבלעדיהן אין להם גישה להלוואות ולאשראי. לעיתים קרובות, מדובר באנשים שנתקלו בבעיות לא צפויות כמו פיטורין, בעיות רפואיות, או גירושין. הלווים משתמשים באשראי כדי לרכוש או לשפץ בתים, לרכוש מכוניות, או לצרכים אחרים. הלוואת הסאבפריים מאפשרת להם לקבל שירות שאינם יכולים לקבל בשוק הפריים. זאת בהנחה שהם מקבלים את ההחלטה בצורה שקולה ואינם לוקחים הלוואה שלא יוכלו לעמוד בה.
גם המתנגדים מסכימים ברובם, שאין להאשים את המלווים בכך שהם דורשים ריביות גבוהות יותר מלווים "מסוכנים" יותר. עם זאת, יש להם ביקורת על התנהלות בלתי-הוגנת של תעשיית הלוואות הסאבפריים. הם מאשימים אותה בכך שהיא משווקת באגרסיביות הלוואות לאנשים שלא יוכלו, בטווח הארוך, לעמוד בהן. הם מבקרים את שיווק שיטת התשלומים, כמו שיטת ה-2–28, שלפיה בשנים הראשונות התשלומים קטנים יחסית, ולאחר שנתיים או שלוש הם מזנקים באחוזים רבים. ביקורת זו גברה בתגובה למשבר המתגבר בשוק משכנתאות הסאבפריים, שבו מאות אלפי לווים לא יכלו להחזיר את המשכנתאות שלהם.
המבקרים גם מאשימים את שוק ההון האמריקאי באפליה גזעית בהקצאת ההלוואות, כאשר שוק הסאבפריים מיועד בעיקר ללווים אפרו-אמריקאים. [דרוש מקור]
המשבר בשוק משכנתאות הסאבפריים

כאמור, בשנות ה-2000 שוק משכנתאות הסאבפריים צמח מאוד. הסיבות לכך היו שיעורי הריבית הנמוכים על המשכנתאות בכלל, והגאות בשוק הנדל"ן. הבנקים למשכנתאות העריכו, שמרבית הלווים יוכלו לעמוד בתשלומים על ההלוואות משום שהריבית בשוק הסאבפריים ירדה באופן יחסי (אם כי נשארה גבוהה ביחס לריבית בשוק הפריים). הגאות בשוק הנדל"ן הבטיחה, שאם הלווים לא יוכלו להחזיר את ההלוואה, יוכל הבנק למכור בקלות את הנכס הממושכן.
בנקים באופן כללי הם מתווכים פיננסיים; כאשר הם נותנים הלוואות ללקוחות, הם מממנים את ההלוואות מכספים שמופקדים בהם על ידי לקוחות אחרים. בפרט, הבנקים למשכנתאות מימנו את ההלוואות בשוק הסאבפריים בהפקדות של גורמים פרטיים ושל קרנות; הם נתנו למפקידים ריביות גבוהות יותר מאשר אלו שיכלו לקבל במקומות אחרים.
החל מסוף שנת 2006, לאחר מספר שנות פריחה, תעשיית משכנתאות הסאבפריים בארצות הברית נכנסה למשבר. עלייה חדה במספר הלווים שלא יכלו לעמוד בתשלומי המשכנתה גרמה לפשיטת רגל של יותר מעשרים חברות שהלוו בשוק הסאבפריים. פשיטות רגל הביאו לקריסה בשוק המניות הקשורות למשכנתאות, לאיום על שוק הנדל"ן האמריקאי בפרט, והכלכלה האמריקאית בכלל.
למשבר בשוק משכנתאות הסאבפריים היו מספר סיבות. ראשית, שער הריבית בארצות הברית עלה, וייקר את המשכנתאות. שנית, רבים מהלווים עברו לשלב שבו ההחזרים גבוהים יותר ותלויים בשער הריבית. שלישית, ההאטה בשוק הנדל"ן בארצות הברית החל מ-2005 גרמה לכך, שלווים שלא יכלו לעמוד בתשלומים, לא יכלו גם למכור את נכסיהם כדי להחזיר את ההלוואה. נכסים רבים עברו לידי המלווים, אבל גם אלה לא יכלו למכור אותם מאותה סיבה. הניסיון למכור נכסים רבים כל כך העמיק את המשבר בשוק הנדל"ן, ובכך העמיק יותר את משבר המשכנתאות.
כאמור, מבקרים רבים טוענים שמדיניות הקצאת המשכנתאות הייתה בלתי סבירה, ששיעורי הריבית היו גבוהים מדי, ושהלקוחות פותו להלוואות שהיו מעבר לכוח ההחזר שלהם. גם הלווים מואשמים בכניסה להסדרי משכנתה שלא יכלו לעמוד בהם. המשקיעים שהשקיעו בבנקים למשכנתאות, מואשמים שלא שקלו כראוי את יציבותם.
החל מיולי 2007 החלו ירידות חדות להירשם בשוקי המניות ואיגרות החוב בארצות הברית ואירופה וכן בישראל. פרשנים קושרים בין העצבנות בשוקי ההון בעולם לבין משבר הסאבפריים. הנפגעים הראשונים מקריסת הבנקים למשכנתאות סאבפריים היו הגופים האמריקאים והאירופאים שהשקיעו בהם. החשש הוא מפני פגיעה כללית בכלכלה האמריקאית, ובעקבותיה בכלכלות אחרות בעולם.
בספטמבר 2008 החריף המשבר בשוק ההון בארצות הברית. בנק ההשקעות הרביעי בגודלו ליהמן ברדרס הודיע על פשיטת הרגל הגדולה בהיסטוריה, לאחר ששקע בחובות של 613 מיליארד דולר בעקבות השקעותיו בשוק הסאבפריים ונגזרותיו, וגרם לזעזועים בשוקי ההון ברחבי העולם.
המנון סנט לוסיה

| --- | --- |
 מדינה:  סנט לוסיה סנט לוסיה
 שפה:  אנגלית
 מילים:  צ'ארלס ג'סי
 לחן:  לטון פליקס תומאס
 תאריך מעמד רשמי:  22 בפברואר 1979
 ‏האזנהקובץ:National Anthem of Saint Lucia.ogg‏Ⓘ‏
 
בנים ובנות של סנט לוסיה הוא ההמנון הלאומי של סנט לוסיה. המילים נכתבו על ידי צ'ארלס ג'סי והלחן על ידי לטון פליקס תומאס. השיר הפך להמנון ב-1967 כאשר המדינה קיבלה משילות עצמית מבריטניה ואושר כהמנון הלאומי הרשמי עם עצמאותה של סנט לוסיה ב-1979.
מילים

| מילים בקריאולית סנט לוסיאנית | מילים באנגלית | תרגום לעברית |
| --- | --- | --- |
| I  Fi èk fis, manmay Sent Lisi  Chéwi péyi nésans-nou  Péyi montany, lans èk valé  Pli bèl lil ki asou late!  Nenpòt plas nou vwayajé  Toujou chéwi lil natal-nou    II  Sa pa tan nasyon bat ladjè  Pou bèlté Élenn nou-an  Sa pa tan wivòt èk konba  Té twoublé lavi nou tout  Mètnan, syèl-la éklèsi  An lawout nèf ouvè pou nou    III  Dyé, Senyè, benni péyi-nou  Pwotéjé’y kont tout malè  Fè nou viv ansanm an lapé  Fè nou fò an kò é lam  Endé nou tjenn kon pwensip  Jistis, Lamou, Lavéwité! | I  Sons and daughters of Saint Lucia,  love the land that gave us birth,  land of beaches, hills and valleys,  fairest isle of all the earth.  Wheresoever you may roam,  Love, oh, love our island home.    II  Gone the times when nations battled  for this 'Helen of the West',  gone the days when strife and discord  dimmed her children's toil and rest.  Dawns at last a brighter day,  stretches out a glad new way.    III  May the good Lord bless our island,  guard her sons from woe and harm,  may our people live united,  strong in soul and strong in arm!  Justice, Truth and Charity,  Our ideal for ever be! | I  בנים ובנות של סנט לוסיה,  תאהבו את האדמה שהביאה לנו חיים,  את החופים, הגבעות והעמקים,  האי היפה בכל העולם,  ובכל מקום אליו תנדדו,  תאהבו, הו, תאהבו את אי ביתנו.    II  תמו הזמנים בהם אומות נלחמות עבור  האי שהוא "הלנה של המערב",  חלפו הימים שבהם מחלוקות  עימעמו את עמלם ומנוחתם של ילדיה,  ולבסוף עלה יום בהיר יותר,  ואיתו הביא דרך שמחה וחדשה.    III  שאלוהים יברך את האי שלנו,  שמור נא על בנינו מכל צער ופגע,  שאנשינו יהיו מאוחדים,  חזקים בנפש וחזקים בזרוע,  צדק, אמת וחסד,  דרכינו יהיו לעד! |
הערות שוליים

↑  Central Intelligence Agency (2014-11-04). The CIA World Factbook 2015 (באנגלית). Skyhorse Publishing, Inc. p. 4073. ISBN 9781629149035.
↑  Saint Lucia Independence Magazine 2016 by AMS St. Lucia - Issuu, issuu.com, ‏2017-02-02 (באנגלית)
↑  ההמנון הלאומי של סנט לוסיה, באתר archive.stlucia.gov.lc
הלוויה צבאית

העלאת ארון של חלל בצבא קנדה למטוס, בשדה התעופה של קנדהאר, אפגניסטן
הלוויה צבאית היא הלוויה הנערכת לחללי כוחות הביטחון (צבא, משטרה ומספר מצומצם של אזרחים). להלוויה כזו נוספים מאפיינים טקסיים שאינם נהוגים לרוב בהלוויה אזרחית.
הלוויה צבאית נערכת לכל חייל שנהרג בעת שירותו הצבאי, מכלל זרועות הצבא. לחללי כוחות שיטור מקוימת הלוויה משטרתית, בעלת מאפיינים דומים לזו הצבאית. ברחבי העולם נהוג לעיתים לערוך הלוויה צבאית גם לווטרנים. קיימים מאפיינים דומים בין הלוויה צבאית והלוויה ממלכתית.
ההלוויה מנוהלת לרוב על ידי קצין ובנוכחות איש דת לפי דתו של החלל.
מאפיינים בולטים

לרוב, הלוויה צבאית נערכת בנוכחות משמר כבוד, היורה מספר מטחי כבוד. ארון המתים עטוף בדגל הלאום, ובמספר מדינות נהוג להגיש אותו למשפחה האבלה. במספר מדינות קבועה תרועה מיוחדת או שיר המושר בעת ההלוויה.
בישראל

לפי פקודת מטכ"ל 38.0116, שנקבעה בשנת 1952, הזכאים ללוויה צבאית:
חייל בשירות סדיר או בשירות מילואים פעיל שנספה או שנפטר, בנסיבות כלשהן, בזמן שירותו הצבאי.
חייל בשירות סדיר או בשירות מילואים פעיל שנספה או שנפטר בדרכו להתייצב לשירות או בדרך לביתו לאחר ששוחרר משירות.
רב-אלוף או אלוף שנפטרו בעת שירות פעיל, או שלא בעת שירות פעיל, בין אם פרשו משירות פעיל ובין אם לא.
אזרחים לפי החלטה מיוחדת של שר הביטחון. (בעיקר נפגעי פעולות איבה).
חיילים שמקום קבורתם לא נודע, שהרב הצבאי הראשי הכריז עליהם כחלל שמקום קבורתו לא נודע.
עובדי שירות הביטחון הכללי או עובד המוסד למודיעין ולתפקידים מיוחדים שנפלו בעת מילוי תפקידם.
חניך בהכשרה קדם-צבאית הנערכת במסגרת צבאית, מועמד לשירות ביטחון שנפל במהלך פעילות הכנה לשירות ביחידה מובחרת הנערכת במסגרת צבאית, ושוחר שנפל במהלך פעילות צבאית שהיא חלק מההכשרה שהוא עבר במסגרת השוחרות.
אזרחים שעוטרו בעיטור הגבורה.
לוחמי מחתרת שנפלו בניכר לפני קום המדינה והמובאים לקבורה במדינת ישראל.
שוטרים.
על אף שביהדות לא נהוג לקבור בארון מתים אלא בתכריכים, חללי צה"ל מובאים למנוחות בארון עץ ללא עיטורים. אחת הסיבות לכך היא שפעמים רבות גופותיהם של הנופלים בקרב אינן שלמות. דגל המדינה העוטף את הארון לא נמסר למשפחה. את ההלוויה מנהל קצין שלישות, והיא בנוכחות רב צבאי וחזן צבאי, במקרה של נפילת יהודים.
במדינות אחרות > ארצות הברית

בארצות הברית נהוג טקס ארוך יחסית ומפורט. בטקס ישנו טקס הספד על ידי איש דת. משמר כבוד, שחלק ממנו הם נושאי הארון, מלווה את המת. בהלוויה של אישיות צבאית בכירה, החל מדרגת קולונל, הארון מובל על ידי עגלה רתומה לסוסים ללא רוכב או על ידי רכב מיוחד. הסוס האחרון שהיה בתפקיד היה בלאק ג'ק. תרועת אבל מושמעת על ידי נגן ביוגל יחיד. הדגל העוטף את הארון מקופל על ידי המשמר לקיפול קבוע ומיוחד בן 13 שלבים, בו כל קיפול הוא בעל משמעות אחרת, ונמסר למשפחה. במקרים מסוימים מבוצעת הצדעה אחרונה, או טיסה במבנה חסר על מנת לחלוק כבוד לנפטר. מטח כבוד של שלוש יריות נורה על ידי כיתה בת 3–7 אנשי צבא.
במדינות אחרות > הממלכה המאוחדת

בממלכה המאוחדת ובמדינות חבר העמים הבריטי נהוגה הלוויה צבאית דומה לזו האמריקאית, ובה נורים מטחי כבוד בעת הורדת המת אל קברו.
במדינות אחרות > רוסיה

בפדרציה הרוסית, טקס ההלוויה הצבאית דומה מאוד לזה האמריקני. את הטקס נושא איש דת שלאחריו נורים שלושה מטחי כבוד. לאחר מכן ארונו של החייל נישא על ידי משמר כבוד, שכמה מהם נושאים את הארון. הארון נעטף בדגל רוסיה לאורך כל ההלוויה. לפני הורדת הארון אל הקבר, המשמר מסיר הדגל. כאשר מורד הארון אל הקבר, מתנגן ברקע המנון רוסיה. כשהארון נח בקבר, נמסר דגל רוסיה לידי משפחת/קרובי המת. לעיתים נערך מטס כבוד. בתקופת האימפריה הרוסית, החייל המנוח היה מובל בכרכרה - נוהג שלא נזנח עד לסוף מלחמת העולם השנייה.
ראו גם

בית קברות צבאי
טקס קבלת חלל
הערות שוליים

↑  צה"ל > אודות > היסטוריה > שנות החמישים > 1952, באתר דובר צה"ל
| --- | --- |
בקרת זהויות :  NLI: 987007533987205171  LCCN: sh85085200  NARA: 10643487 
דגל ארצות הברית מקופל ומוגש לקרובי משפחתו של המנוח על ידי נחת בסיומה של לוויה צבאית
הוויקונט דה בראז'לון

| --- | --- |

 מידע כללי
 מאת:  אלכסנדר דיומא האב
 שפת המקור:  צרפתית
 סוגה:  רומן בהמשכים
 נושא:  האיש במסכת הברזל 
 הוצאה
 תאריך הוצאה:  1850–1847
 סדרה
 ספר קודם:  אחרי עשרים שנה
 
הוויקונט דה בראז'לון (בצרפתית: Le Vicomte de Bragelonne ou Dix ans plus tard) או אחרי עשר שנים הוא רומן מאת אלכסנדר דיומא האב, שהופיע לראשונה כרומן בהמשכים בין השנים 1847-1850. ספר זה, הנקרא גם הרוזן מבראז'לון והמהווה חלק מרומנסות ד'ארטאניאן, הוא הספר האחרון בטרילוגיית שלושת המוסקטרים והוא המשכו של אחרי עשרים שנה.
מהדורות מתורגמות של הספר בשפה האנגלית חילקו את 268 הפרקים ל-3 כרכים ולעיתים אף ל-4 או ל-5 כרכים. במהדורה האנגלית המשולשת נקראים הכרכים בשמות הבאים: הוויקונט דה בראז'לון, לואיז דה לוואלייר, האיש במסכת הברזל. אורכו של כל כרך הוא באותו סדר גודל של הספר "שלושת המוסקטרים" כולו.
עלילה

הגיבורים העיקריים של הרומן הם המוסקטרים. עלילת הספר נפרשת על פני התקופה שבין השנים 1660-1667, על רקע הפיכתו של לואי הארבעה עשר ממלך צעיר ל"מלך השמש".
עלילה > חלק 1: הוויקונט דה בראז'לון (פרקים 1-93)

לאחר 35 שנים של שירות נאמן, ד'ארטאניאן מתפטר מתפקידו מתוך חוסר אמון במלך לואי הארבעה עשר הצעיר, אותו הוא מחשיב כחלש אופי. הוא מחליט לסייע לצ'ארלס השני הגולה לכבוש מחדש את כס המלכות האנגלי, לא מודע לכך שגם אתוס מחליט לעשות אותו דבר. בסיועם, צ'ארלס השני, שב למלכותו וד'ארטאניאן מתוגמל ומקבל שכר רב.
בצרפת, החשמן מזראן מת, ומוריש ללואי את עוזרו ז'אן-בטיסט קולבר. לקולבר יש שנאה עזה לשר האוצר, האינטנדנט, ניקולא פוקה, והוא מנסה להביא לנפילתו. הוא מביא לתשומת לבו של המלך שפוקה מבצר את בל איל, ועשוי להשתמש בו כבסיס לפעולה צבאית נגד המלך. המלך לואי משכנע את ד'ארטאניאן לחזור לשירות ומורה לו לחקור את הנעשה בבל איל. הוא גם מבטיח לו שכר משמעותי וקידום לקפטן המוסקטרים של המלך בשובו. לואי ה-14, שסוף סוף גדל להיות שליט החלטי, גם מקבל את ההצעה שמסר אתוס מצ'ארלס השני להשיא לאחיו פיליפ הראשון, הדוכס מאורליאן, את בת דודתם, אחותו של מלך אנגליה, הנרייטה אן סטיוארט.
ד'ארטאניאן מגלה שבבל איל אכן נעשים ביצורים והמהנדס האחראי הוא לא אחר מאשר פורתוס, אם כי השרטוטים נכתבו בכתב ידו של אראמיס. אראמיס, שולח את פורתוס בחזרה לפריז כדי להזהיר את פוקה, תוך כדי הטעיית ד'ארטאניאן כדי שיחפש את פורתוס באזור ואן. פורתוס מזהיר את פוקה ברגע האחרון, והוא מוסר את בל איל למלך, תוך שהוא משפיל את קולבר. בשובו מהמשימה, ד'ארטאניאן מתמנה לקפטן המוסקטרים של המלך.
בינתיים, הנסיכה הנרייטה מגיעה לצרפת מלווה על ידי דוכס בקינגהאם ה-2, ונפגשת עם משלחת שגרירים הכוללת את ראול דה בראז'לון (בנו של אתוס), ידידו הקרוב הרוזן דה גויסה, והרוזן דה וורדס (בנו של הרוזן דה וורדס הקודם משלושת המוסקטרים). בקינגהאם מאוהב בנסיכה ובקושי מצליח להסתיר זאת. פיליפ, שכמעט לא נמשך לנשים, בכל זאת מקנא בבקינגהאם ומוציא אותו לגלות לאחר החתונה.
עלילה > חלק 2: לואיז דה לוואלייר (פרקים 94-180)

חלק זה בעיקרו מתאר אירועים רומנטיים בחצרו של לואי הארבעה עשר. ראול דה בראז'לון מוצא את אהובת נעוריו, לואיז דה לוואלייר, המשמשת כבת לוויה לנסיכה. מחשש להשחתת המוניטין של לואיז בגלל הרומנים שניהלה בחצר המלך, ראול מבקש להתחתן איתה. אביו, אתוס, רוזן דה לה פירי, מסתייג, אך בסופו של דבר, מתוך אהבה לבנו, מסכים בחוסר רצון. המלך, לעומת זאת, מסרב לאשר את הנישואין, כי לואיז היא בעלת מעמד חברתי נחות, וכך הנישואין מתעכבים עד שלואיז משפרת את מעמדה החברתי על ידי צבירת עושר ואילו ראול צובר יוקרה.
בינתיים, מאבקי הכוחות בין פוקה וקולבר ממשיכים. המלך לואי ה-14 מנסה לרושש את פוקה על ידי בקשה שיממן משתה גדול בפונטנבלו. בינתיים, אראמיס פוגש את מפקד הבסטיליה דה בייסמאוקס, ולומד ממנו על קיומו של אסיר סודי בעל דמיון בולט ללואי הארבעה עשר. אראמיס משתמש בסוד זה כדי לשכנע את ראש מסדר הישועים הגוסס למנותו כיורשו.
לאחר שבקינגהאם עוזב את צרפת, הרוזן דה גויסה נופל בקסמה של הנסיכה הנרייטה, ובמהרה גם לואי הארבעה עשר מתאהב בה. המלכה האם, אן מאוסטריה, מתערבת, ומציעה על כך שהמלך יבחר גברת צעירה בחצרו שתשמש כמסך עשן לחיבתו האסורה כלפי הנסיכה הנרייטה (אשת אחיו). הם בוחרים את לואיז דה לוואלייר לתפקיד זה, אבל במהלך המשתה, המלך שומע את לואיז מתוודה בפני חברים על אהבתה אליו, ומייד שוכח את חיבתו להנרייטה. באותו הלילה הנרייטה שומעת אף היא את דה גויסה מתוודה על אהבתו אליה בפני ראול. שניהם ממשיכים לרדוף כל אחד אחר מושא אהבתו. מודע לקשר בינו לבין לואיז, המלך מורה לראול לצאת לשליחות דיפלומטית לאנגליה ללא הגבלת זמן.
השמועות על הרומן של המלך גורמות לחיכוך עם דה וורדס, שירש מאביו את השנאה לד'ארטאניאן וכל הקשורים אליו. דה גויסה נאלץ להילחם איתו בדו-קרב שמסתיים בפציעתו באורח קשה. אירוע זה נתפס כחמור מאוד על ידי מאדאם הנרייטה שמחליטה לפטר את לואיז מתפקידה כבת לווייתה. המלך לא מסכים למעשה של הנרייטה, אבל היא מונעת מהמלך להתראות עם לואיז. המלך עוקף את הנרייטה, והיא בתגובה יוצרת קשר עם אחיה, צ'ארלס השני, מלך אנגליה ומפצירה בו להוציא את ראול מאנגליה. בשובו לצרפת ראול שבור לב כשהוא מוצא את לואיז בזרועותיו של המלך.
אתוס מגלה על הבגידה בבנו ויורק בבוז על המלך לואי הארבעה עשר. המלך מורה על מעצרו של אתוס אך ד'ארטאניאן משכנע אותו לשחררו.
ניתוח ספרותי

חוקר הספרות מהאקדמיה הצרפתית ז'אן איב טאדי טען כי תחילת שלטונו של לואי הארבעה עשר, מלך צרפת וחייו האישיים הם הנושא האמיתי של הרומן.
ראו גם

האיש במסכת הברזל - סרט משנת 1998, המבוסס על הרומן של אלכסנדר דיומא האב בבימויו של רנדל וואלאס ובכיכובו של לאונרדו דיקפריו.
שלושת המוסקטרים - הספר הקודם לקודם - הראשון בסדרה.
אחרי עשרים שנה - הספר הקודם - השני בסדרה.
הרסטורציה האנגלית
הערות שוליים

↑  Jean-Yves Tadié, Le Vicomte de Bragelonne I, פריז: Gallimard, 1997, ISBN 978-2-07-040051-5
| שלושת המוסקטרים מאת אלכסנדר דיומא האב |
| --- | --- | --- |
| ספרים | שלושת המוסקטרים • אחרי עשרים שנה • הוויקונט דה בראז'לון |  |
| דמויות | ד'ארטניאן • הקרדינל רישלייה • לואי השלושה עשר, מלך צרפת • אן מאוסטריה • אראמיס • פורתוס • הרוזן דה רושפור • אתוס |  |
| סרטים | שלושת המוסקטרים (1921) • שלושת המוסקטרים (1935) • שלושת המוסקטרים (1939) • שלושת המוסקטרים (1948) • שלושת המוסקטרים (1973) • ארבעת המוסקטרים (1974) • שובם של המוסקטרים • שלושת המוסקטרים (1993) • נקמת המוסקטרים • מיקי, דונלד, גופי: שלושת המוסקטרים • ברבי ושלושת המוסקטרים • שלושת המוסקטרים (2011) • המוסקטרים: משימה מסתורית (2018) • כולם בשביל אחד, אחד בשביל כולם • דארטניאן ושלושת המוסקטרים • שלושת המוסקטרים: ד'ארטניאן • שלושת המוסקטרים: מיליידי |  |
| סדרות | ד'ארטניאן ושלושת המוסקטרים (1978) • שלושת המוסקטרים (אנימה) • המוסקטרים אחרי עשרים שנה • סודות המלכה אן, או המוסקטרים אחרי שלושים שנה • שיבת המוסקטרים, או אוצר הקרדינל מאזארן • ד'ארטניאן ושלושת המוסקטרים (2005) • שלושת המוסקטרים (2013) • המוסקטרים |  |
| שונות | האיש במסכת הברזל (עיבודים: 1977 • 1998) • מוסקטר |  |
| --- | --- |
בקרת זהויות :  BnF: cb13193626p (data)  SUDOC: 078362679  VIAF: 179393323   WorldCat (עם VIAF): 179393323 
דיוקנו של לואי הארבעה עשר הצעיר, מלך צרפת בשנת 1661.
לואיז דה לוואלייר בצעירותה.
"L'Homme au Masque du Fer" ("האיש במסכת הברזל"). הדפס אנונימי (תחריט ומצוטינט, צבוע ידנית) משנת 1789.
פסל של ד'ארטאניאן במאסטריכט שבהולנד, שם נפל בקרב.
היסטוריה של איטליה המודרנית המוקדמת

ההיסטוריה של איטליה המודרנית המוקדמת תואמת בערך את התקופה מתקופת הרנסאנס ועד לקונגרס וינה ב-1814. התקופה שלאחר מכן התאפיינה בתסיסה פוליטית וחברתית שהובילה אז לאיחוד איטליה, שהגיע לשיאו בשנת 1861 עם הכרזת ממלכת איטליה.
עידן הנאורות

הנאורות מילאה תפקיד ייחודי, אם כי קטן, באיטליה של המאה ה-18, בשנים 1685–1789.   אף על פי שחלקים גדולים מאיטליה נשלטו על ידי הבסבורגים שמרנים או האפיפיור, לטוסקנה היו כמה הזדמנויות לרפורמה. לאופולד השני, הדוכס הגדול של טוסקנה ביטל את עונש המוות בטוסקנה והפחית את הצנזורה. מנאפולי השפיע אנטוניו ג'נובסי (1713–1769) על דור של אינטלקטואלים וסטודנטים מדרום איטליה. ספר הלימוד שלו "Diceosina, o Sia della Filosofia del Giusto e dell'Onesto" (1766) היה ניסיון שנוי במחלוקת לתווך בין ההיסטוריה של פילוסופיית המוסר, מצד אחד, לבין הבעיות הספציפיות שבהן נתקלה החברה המסחרית של המאה ה-18, על האחר. הוא הכיל את רוב המחשבה הפוליטית, הפילוסופית והכלכלית של ג'נובסי - ספר הדרכה לפיתוח כלכלי וחברתי נאפוליטני.  המדע פרח כאשר אלסנדרו וולטה ולואיג'י גלווני גילו תגליות פורצות דרך בתחום החשמל. פייטרו ורי היה כלכלן מוביל בלומברדיה. ההיסטוריון ג'וזף שומפטר אומר שהוא היה "הסמכות הפרה-סמיתית החשובה ביותר בנושא זולות ושפע".  החוקר המשפיע ביותר על תקופת ההשכלה האיטלקית היה פרנקו ונטורי.
לאחר מכן

עם נפילת נפוליאון (1814) ושיקום המשטרים המלוכניים האבסולוטיים, הטריקולור האיטלקי ירד למחתרת, והפך לסמל התסיסות הפטריוטיות שהחלו להתפשט באיטליה   ולסמל שאיחד את כל המאמצים של העם האיטלקי לקראת חופש ועצמאות.
בין 1820 ל-1861, רצף אירועים הוביל לעצמאותה ולאיחודה של איטליה (פרט לוונטו ומחוזות מנטובה, לאציו, טרנטינו-אלטו אדיג'ה וג'וליאן מארס, הידוע בשם Italia irredenta, אשר אוחדו עם שאר איטליה ב-1866 לאחר מלחמת העצמאות האיטלקית השלישית, ב-1870 לאחר כיבוש רומא וב-1918 לאחר מלחמת העולם הראשונה בהתאמה); תקופה זו של ההיסטוריה האיטלקית ידועה בשם ריסורג'ימנטו. הטריקולור האיטלקי התנופף לראשונה בתולדות הריסורג'ימנטו ב-11 במרץ 1821 במצודה של אלסנדריה, במהלך המהפכות במהלך שנות ה-1820, לאחר השכחה שנגרמה משיקום המשטרים המלוכניים האבסולוטיים.
המנון הדגל הלאומי

| --- | --- |
תווי ההמנון
תווי ההמנון
 מדינה:   טאיוואן
 שפה:  מנדרינית
 מילים:  טאי צ'י טאו
 לחן:  הואנג זי
 תאריך מעמד רשמי:  1937
 ‏האזנהקובץ:National Flag Anthem of the Republic of China中華民國國旗歌 (演奏版).oga‏Ⓘ‏
המנון הדגל הלאומי מושמע בכל יום בעת הנפת והורדת הדגל באנדרטת צ'יאנג קאי שק
המנון הנפת הדגל של הרפובליקה של סין (מנדרינית 中華民國國旗歌, פיניין Zhōnghuá Míngúo Gúoqígē) הוא המנון המושר בעת הנפתו והורדתו של דגל הרפובליקה הסינית, בדרך כלל לאחר שירת המנון הרפובליקה הסינית, וכן באירועי ספורט בינלאומיים, דוגמת המשחקים האולימפיים, בהם אין מושר ההמנון. עוד הוא מושר לאחר ההמנון בתחילת יום הלימודים בחלק מבתי הספר.
היסטוריה

ב-1930, לאחר שהמנון הקוומינטנג הפך להמנונה של המדינה דה פקטו, הזמין משרד החינוך הצעות להמנון לאומי רשמי חדש. ההמנון שנבחר הולחן בידי הואנג זי ב-1936 והמילים נכתבו בידי טאי צ'י טאו, אשר חיבר גם את מילות ההמנון הלאומי. ממשלת הרפובליקה של סין סירבה לאמץ את ההמנון החדש, וכפשרה הוחלט שזה יהפוך להמנון הדגל הלאומי.
מילות ההמנון

| תרגום לעברית | מנדרינית | פיניין |
| --- | --- | --- |
| הרים ונהרות נהדרים, (עם) כל-טוב יפה ושונה.  צאצאי יאן וחואנג, שיהיו גיבורי מזרח אסיה,  לעולם אינם שוקעים בייאוש, אינם שאננים בהישגיהם.  פארו את אומתנו ועמלנו, וקדמו את האיחוד הגדול.    מלאכת החלוצים מלאה בעמל (ועלינו), להנציח את המייסדים והקדושים,  המשך (מורשתם) אינו קל, ואל תלכו שבי אחר תמורה מיידית,  בלב אחד ובנפש אחת, נושאים (מעלות אלה) מראשית ועד סוף,  שמיים כחולים, שמש לבנה וכל הארץ באדום!  בלב אחד ובנפש אחת, נושאים (מעלות אלה) מראשית ועד סוף,  שמיים כחולים, שמש לבנה וכל הארץ באדום!   | 山川壯麗，物產豐隆  炎黃世冑，東亞稱雄；  毋自暴自棄，毋故步自封  光我民族，促進大同。    創業維艱，緬懷諸先烈  守成不易，莫徒務近功。  同心同德，貫徹始終  青天白日滿地紅；  同心同德，貫徹始終  青天白日滿地紅！ |   Shānchuān zhuànglì, wùchǎn fēnglóng;  Yán Huáng shìzhòu, Dōngyà chēng xióng.  Wú zìbàozìqì, wú gùbùzìfēng,  guāng wǒ mínzú, cùjìn dàtóng.    Chuàngyèwéijiān, miǎnhuái zhū xiānliè;  Shǒuchéng bùyì, mò túwù jìngōng.  Tóngxīntóngdé, guànchèshǐzhōng,  Qīngtiān báirì mǎndì hóng.  Tóngxīntóngdé, guànchèshǐzhōng,  Qīngtiān báirì mǎndì hóng!    |
הערות שוליים

↑  קיימת מחלוקת אם הוא אכן המשורר.
| --- | --- |
בקרת זהויות :  MusicBrainz work: 4b29e96b-3b0c-41db-85cf-dd9e99d5ae21